Mikkel Bjørn (DF), 2024-11-21:
Dansk Folkeparti har her fremsat et forslag, der handler om ansvar, altså et ansvar for vores nation, et ansvar for vores borgere og et ansvar for Danmarks fremtid.
Dansk Folkeparti foreslår i dag at opsige den nordiske aftale om statsborgerskab.
Det er ikke et udtryk for manglende solidaritet med vores nordiske borgere, men det er et nødvendigt skridt for at beskytte Danmark i en tid, hvor forudsætningerne for den oprindelige aftale er blevet undermineret.
Da aftalen blev indgået i 1950, var de nordiske lande kendetegnet ved en høj grad af kulturel og værdimæssig homogenitet, og den gensidige tillid mellem landene byggede på denne fælles arv.
Men i dag må vi se realiteterne i øjnene.
Dansk Folkeparti har via Nordisk Råd indhentet et svar fra Sveriges regering, der konstaterer, at Sverige siden år 2000 har tildelt over en million statsborgerskaber, primært til personer fra lande som Syrien, Irak og Somalia, lande, hvorfra vi har set betydelige integrationsudfordringer og en høj grad af kriminalitet blandt efterkommere.
Du skal derfor ikke bestå en danskprøve eller en indfødsretsprøve, og de krav, der ellers normalt ville udelukke kriminelle, gælder heller ikke.
Alene i de sidste 5 år har Sverige givet næsten 400.000 statsborgerskaber, og hvis vi ikke handler nu, vil det blot være et spørgsmål om tid, før vi mærker de langsigtede konsekvenser på dansk jord.
En person kan i dag opnå et dansk statsborgerskab ved erklæring blot 7 år efter endt afsoning for grov kriminalitet, herunder voldtægt, drab og sågar terror.
Det er helt og aldeles uacceptabelt.
Hvis ikke vi ændrer kurs, kan vi potentielt ende i situationer, hvor selv profiler som den norske terrorist Anders Breivik kan erklære sig til et dansk statsborgerskab efter 7 år i Danmark, uden at det overhovedet bliver behandlet her i salen som et lovforslag, og uden at man overhovedet kan blive taget af lovforslaget igen, sådan som Socialdemokratiets ordfører ellers antydede at man kunne det tidligere i dag, og det er ikke blot uforsvarligt, men det er også direkte farligt.
Sverige topper listen over skuddræbte i Europa, Sverige har haft 376 banderelaterede skudepisoder og 54 dræbte bare det seneste år.
Man har haft 230 banderelaterede bombeattentater, lejemord, pengeafpresning, dominansvold og en alenlang række af daglige voldsforbrydelser, der med den svenske statsminister Ulf Kristerssons egne ord overgår alt, hvad Sverige nogen sinde har set.
Ja, svenske kriminalitetseksperter siger sågar, at man må kigge mod krigszoner for at finde noget tilsvarende.
53 områder i Sverige er ifølge en rapport fra politiets nationale operative enhed så farlige, at ambulancefolk må køre derud med skudsikker vest på, og bare forrige år oplevede vi så voldsomme optøjer fra vrede indvandrere i Sverige, at politiet måtte flygte og forlade deres biler, der efterfølgende blev sat i brand eller siden kapret.
Sveriges fejl må ikke blive vores byrde, og det er ikke længere realistisk at fastholde den positive særbehandling af nordiske statsborgere, når betingelserne for aftalen er radikalt ændret.
Med en opsigelse af den nordiske aftale vil vi sikre, at nordiske statsborgere fremover skal leve op til alle krav ligesom alle andre, der søger om et dansk statsborgerskab, og det handler ikke om diskrimination.
Men det handler tværtimod om ligebehandling, det handler om retfærdighed, og det handler om ansvar.
Aftalen kan opsiges med 6 måneders varsel, og det giver os en mulighed for hurtigt at tage kontrol over en situation, der ellers vil vokse os over hovedet, ja, som allerede er i gang med at vokse os over hovedet.
Danmark er et frit og et stærkt land, men vi må også være et land, der beskytter vores grænser, vores fællesskab og vores borgere.
Vi står ikke alene i Norden, men vi skal turde stille krav, også til vores nærmeste naboer.
Jeg vil derfor kraftigt opfordre Folketinget til at støtte det her forslag.
Det handler om Danmarks fremtid.
Tak for ordet.